**M I N I S T A R S T V O
OBRAZOVANJA, ZNANOSTI,
MLADIH, KULTURE I ŠPORTA**

**566**

Na osnovi članka 64. Zakona o osnovnom školstvu („Službene novine Županije Središnja Bosna“, broj 11/01; „Službene novine Kantona Središnja Bosna“, broj 17/04) te članka 90. Zakona o srednjem školstvu („Službene novine Županije Središnja Bosna“, broj 11/01; „Službene novine Kantona Središnja Bosna“, broj: 17/04 i 15/12), Ministarstvo obrazovanja, znanosti, mladih, kulture i športa Kantona Središnja Bosna donosi

**P R A V I L N I K
O IZMJENI I DOPUNI PRAVILNIKA
O OCJENJIVANJU, NAPREDOVANJU
I STJECANJU STATUSA
UČITELJA, NASTAVNIKA, PROFESORA
I STRUČNOG SURADNIKA
U OSNOVNIM I SREDNJIM ŠKOLAMA
U KANTONU SREDIŠNJA BOSNA[[1]](#footnote-2)**

Članak 1.

**(Povjerenstva za imenovanja)**

U članku 26. Pravilnika o ocjenjivanju, napredovanju i stjecanju statusa učitelja, nastavnika, profesora i stručnog suradnika u osnovnim i srednjim školama u Kantonu Središnja Bosna („Službene novine Kantona Središnja Bosna“, broj: 7/21 i 4/22; u daljnjem tekstu: Pravilnik) dodaju se stavci (2) i (3) koji glase:

„(2) U svrhu osiguranja kvalitetnog, objektivnog i ujednačenog rada povjerenstava iz stavka (1) ovoga članka, ministar može osnovati i posebno povjerenstvo koje će ostvariti uvid i obaviti kontrolu svega što su uradila i predložila povjerenstva.

(3) Rok za obavljanje poslova povjerenstva iz stavka (2) ovoga članka je 30 dana od dana osnivanja.“

Članak 2.

Članak 27. Pravilnika mijenja se i glasi:

„Članak 27.

**(Utvrđivanje kompletnosti i pravovaljanosti
prijedloga za napredovanje)**

(1) Na temelju dostavljene dokumentacije iz članka 25. ovoga Pravilnika, povjerenstvo za imenovanja iz članka 26. ovoga Pravilnika utvrđuje, u skladu s odredbama ovoga Pravilnika, kompletnost i pravovaljanost dostavljene dokumentacije za napredovanja u zvanja te predlaže ministru da se prijedlog, ravnatelja odgojno-obrazovne ustanove, za napredovanje u zvanje prihvati ili odbije.

(2) Prijedlog ravnatelja odgojno-obrazovne ustanove za stjecanje statusa mentora ili statusa savjetnika Ministarstvo je dužno riješiti, na temelju dostavljene dokumentacije iz članka 25. ovoga Pravilnika, u razdoblju od 30 dana od dana zaprimanja dokumentacije.“

Članak 3.

Ovaj Pravilnik stupa na snagu danom donošenja i objavit će se u „Službenim novinama Kantona Središnja Bosna“.

|  |  |
| --- | --- |
| Broj: 03-34-265/2317. travnja 2023.Travnik | MINISTARBojan Domić, v. r. |

\*\*

1. Objavljen u „Službenim novinama Kantona Središnja Bosna“, broj 6/23 od 22. svibnja 2023. godine. [↑](#footnote-ref-2)